**Naslov: Javni poziv za I generaciju EYCA ambasadora/ki**

Sekretarijat za kulturu, sport, mlade i socijalno staranje Opštine Nikšić poziva sve mlade uzrasta od 15 do 27 godina da se prijave na **Javni poziv za I generaciju EYCA ambasadora/ki za period od 2024-2026. godine**.

Vjerujući da su mladi najvažniji resurs svake zemlje i da njihova energija može unaprijediti svaki rad, budući EYCA ambsadori/ke imaće priliku da budu dio sljedećih aktivnosti: aktivno učešće u kreiranju razvojnog puta Evropske omladinske kartice (EYCA); mapiranje i uspostavljanje kontakata sa novim popustodavcima; osmišljavanje programa razmjene i prilika za mobilnost; organizacija različitih događaja; umrežavanje sa vršnjacima iz inostranstva i sl.

Budući ambasadori/ke će ujedno kroz aktivan rad sa mladima iz čak 40 različitih država biti u funkciji pokretača i nosioca promjena.

*Mladi mogu postati ambasadori/ke za sljedeće oblasti:*

**1. Zapošljavanje
2. Mobilnost
3. Informisanost
4. Razvoj EYCA programa na lokalnom nivou
5. Digitalizacija**

U skladu sa kriterijumima, projektni tim Evropske omladinske kartice (EYCA) će izabrati po dva predstavnika, odnosno ambasadora/ke za svaku od navedenih oblasti.

**Kako se prijaviti?**

Prijave se vrše putem sljedećeg**[linka](https://docs.google.com/forms/d/1RyQ2_t3KUz8eI8ymLcZRrWx9rnlRvcVa-Vsw1TpHbTg/edit)** i otvorene su sve do **15. januara 2024. godine u ponoć.**

Projekat Evropske omladinske kartice (EYCA) u Crnoj Gori od 2018. godine realizuje NVO „Centar za omladinsku edukaciju” uz podršku i pokroviteljstvo Ministarstva sporta i mladih, u ime Vlade Crne Crne Gore.

**O projektu**

Evropska omladinska kartica (EYCA) je jedina zvanična i besplatna benefit kartica, podržana od strane Ministarstva sporta i mladih, koja u Crnoj Gori omogućava svim crnogorskim građanima i građankama uzrasta 13-29 godina da koriste preko 250 popusta u našoj zemlji i preko 70 hiljada popusta u čitavoj Evropi.

Značaj projekta i pozitivni efekti na kvalitet života mladih ljudi su prepoznati kroz različita strateška dokumenta, kao što su Srednjoročni program rada Vlade Crne Gore (2022-2024) i Program osnaživanja Evropske omladinske kartice (2022-2024), te lokalne akcione planove i strategije.

Sekretarijat za kulturu, sport, mlade i socijalno staranje Opštine Nikšić pruža višegodišnju podršku razvoju Evropske omladinske kartice (EYCA) među omladinskom populacijom u Crnoj Gori.